Velgørenhedsmiddagen koster 2.000 kroner per kuvert, og overskuddet går ubeskåret til ferieprojektet for børn, der ellers ikke kommer på ferie.

Søren Klinsmann er fredag formiddag så småt i gang med at gøre klar til at få 35 gæster til aften. Og der er ikke tale om en hvilken som helst fredagsmiddag, for der er et formål ud over hygge med gæsterne. Søren Klinsmann har det seneste halvandet år brugt på at sætte fokus på og samle ind til de børn, der opholder sig på værestedet Vokseværket i Gistrup. For han mener, at især de børn trænger til noget særligt. Det særlige håber han bliver en realitet måske allerede efter i aften; for Søren Klinsmann har inviteret til velgørenhedsmiddag, hvor der bliver samlet ind til en udenlandsrejse for børnene på Vokseværket. - Det, synes jeg, de fortjener, så det bruger jeg gerne tid og energi på, siger Søren Klinsmann, da TV2 Nord fredag formiddag kigger forbi køkkenet. - Børnene på Vokseværket har ikke så mange midler og kommer ikke på de store rejser, tilføjer han. Det er indtil videre lykkedes ham at samle tæt på 100.000 kroner ind til formålet. - Jeg er stolt af det her lille arrangement, vi laver her i aften, og jeg håber, at gæsterne åbner pengepungen og vil være med til at støtte projektet, siger Søren Klinsmann, der tilføjer, at alle former for bidrag til Vokseværket er velkomne. Der skal gerne samles godt 200.000 kroner før, det kan lykkedes at sende alle børnene afsted på ferie. Se eller gense TV2 Nords indslag om Søren Klinsmann, der fortæller om at være voksenven: